Mari H: Muutama taidekuva futismiehistä
Kai nyt jalkapallon päälle vielä vähän lisää jalkapalloa? Tein tuossa alkuillasta eilisistä kuvista pari taideversiota, koska huvitti. Oikeastaan yritin treenata vähän. Pitää löytää just oikeat nappulat jatkoa ajatellen. Kuvankäsittelyssä vaihtoehtoja riittää.
Alan kai päästä nyt siihen vaiheeseen tätä valokuvausharrastusta, kun pitäisi tietää miten minkäkin lajin kuvat teen. Onko futis aina kontrastia ja värikylläisyyttä, onko bloggaajat utuisen sileitä ja mihin taas sopii kunnon sumuisuus? Vai voisiko näitä kaikkia sekoittaa samaan kuvasettiin? Aivan liikaa vaihtoehtoja. Oikeastaan luulen, että haluan terävyyttä ja kaikki muu juuri sen päivän fiiliksen mukaan. Mustavalkoista teen vain hätätapauksissa.
Tämä meidän kirjaprojekti vaikuttaa myös hyvässä ja pahassa. On hienoa olla mukana tekemässä ihan oikeaa kirjaa, mutta toisten kuvien näkeminen aiheuttaa joka kerta kauheita väristyksiä. Ensin ihastelen kuinka upeita kuvia nuo miehet osaavat ottaa (esim. Rikun kuva Sannista!) ja tehdä, mutta sen päälle mietin aina milloinhan otan itse seuraavan yhtä hyvän otoksen. Tykkään kyllä näistä eilisistä kuvistani aika paljon, joten pärjään näiden voimalla varmasti taas yhden yön yli.
Nimenomaan yhden yön, sillä mun täytyy huomenna varmaan avata pöytäkone ja kaivella mun ihan ekat futiskuvat esiin kirjaa varten. Kuinka siitäkin voi olla jo 3 vuotta, kun ekan kerran näpräsin kuvia SJK:sta? Ja kuinka vieläkin - läpi koko valokuvausuran - mietin samoja asioita? Onko tarkennus ja valotus oikein? Siksi tämä kai on valokuvausta, mihin se siitä edes muuttuisi? :)
Lähettänyt Mari klo 00:53